送陳邦直知縣
作者：王庭珪
朝代：宋

paragraphs: 道邊車馬來不休，傾城出送陳大丘。
大丘愛民如父母，故令民作嬰兒愁。
各持杯酒塞行路，衆人欲挽我獨不。
我記殿前初射策，臚傳高名落九州。
同年袞袞上臺省，公獨執板拜督郵。
况兹小縣天一陬，不煩細民遮道留。
繡衣飛章動冕旒，行必召對螭坳頭。
君王端問活國計，大略要洗儒生羞。